Gilmar Pisas

**Gilmar Simon ("Pik") Pisas** (☆ 28 di òktober 1971 na Soto, Kòrsou) ta un polítiko kurasoleño i promé minister di pais Kòrsou desde 14 di yüni 2021. Entre 2017 i 2021 e tabata miembro di parlamento di Kòrsou i a fungi komo promé minister di 24 di mart 2017 pa 29 di mei 2017 den e gabinete interino Pisas I. E ta lider di partido Movementu Futuro Kòrsou (MFK) i susesor di Gerrit Schotte desde 2020.

## Bida i labor
Pisas a nase i lanta den área rural di Bandabou, den e pueblo di Soto. El a kuminsá su karera ku kuerpo polisial i a kompletá su entrenamentu na e akademia di polis na 1993 komo e mihó graduado. Pisas a dal su promé pasonan den polítika ku PNP; despues el a djòin e Partido MAN. Na 2010 el a kambia pa e partido nobo MFK, kaminda el a logra traha su kaminda pa bira e di dos hòmber di e partido despues di Gerrit Schotte.

Pisas a keda eligí komo miembro di parlamento di Kòrsou den e elekshonnan di 5 di òktober 2016. Dia 17 di febrüari 2017, el a keda eligí tambe komo presidente di parlamento.

Dia 24 di mart 2017, Pisas a huramentá komo promé minister y tambe a okupá e funshon di minister di Hustisia. El a enkabesá e gabinete Pisas I, un gabinete interino ku tabatin e tarea di prepará e elekshonnan parlamentario di 28 di aprel 2017. Despues di e elekshonnan aki, e gabinete lo ta ofisialmente demisionario. E gabinete Rhuggenaath a huramentá dia 29 di mei 2017. Na 2018, investigashon di minister Armin Konket di Atministrashon, Planifikashon i Servisio a mustra ku numeroso nombramentu, promoshon i bonus iregular a tuma lugá durante e gobernashon kòrtiku di Pisas. Esakinan a wòrdu parsialmente deshasí, pero sin konsekuensianan adverso pa esnan enbolbí.

Pisas a regresá komo miembro di parlamento despues di elekshon. Na kuminsamentu di febrüari 2019, el a bira lider di frakshon di MFK i e susesor di Gerrit Schotte, kende a pèrdè su membresia di parlamento pa motibu di tin ku sinta un kastigu di tres aña di prizòn pa, entre otro kosnan, korupshon ofisial. Meimei di 2020 el a wòrdu eligí lider di partido MFK, komo susesor di Gerrit Schotte.

## Konsternashon
Den aprel 2017, Pisas a sali den notisia despues di un bishita na prizòn Koraal Specht, durante kua e supuestamente a primintí un suma di 750 euro pa luna na prezunan ku tabata ekspresá intenshon di bai vota. Esaki a kousa komentario riba retnan sosial, kaminda e akto aki a wòrdu deskribí komo un “stunt di elekshon.”

Rònt di mart 2022, a surgi konsternashon den komunidat tokante e patronchi di biahamentu di parlamentarionan durante e durante e reseshon na Kòrsou. Un biahe spesífiko pa Dubai a resultá hopi kostoso, sin produsí ningun resultado konkretu,, i loke a resulta den krítika riba e manera di biahamentu en general di miembronan di Parlamento.

Na fin di 2022, negosiashon pa re-inisiá e operashonnan di refineria Isla a faya. E kandidato prinsipal pa e atkisishon, CPR, a presentá dokumento falsifiká referente na presunto finansiamento pa modernisashon di e planta. Esaki a trese konsekuensia serio, inkluso un denunsia formal pa CBCS. Varios debate den parlamento a indiká ku Pisas supuestamente a skonde òf retené informashon esensial for di otro miembronan di gobièrnu i parlamento.